Source: http://pravniki.info/viewtopic.php?p=91066&amp
Timestamp: 2019-04-21 05:12:38+00:00

Document:
pravniki.info ~ Brezplačni pravni nasveti ~ Poglej temo - Nasilništvo
< Družinsko pravo ~ Nasilništvo
Saopaolina
Objavljeno: Čet 24 Maj, 2018 12:20
Pridružen/-a: Čet Maj 2018 12:18
Pozdravljeni! Zaradi nasilništva, nadlegovanja in grdega ravnanja nekdanjega partnerja sem bila zaslišana na preiskovalnem sodišču, zaradi tega, ker je nekdanji partner v preiskovalnem priporu.
Želela bi vprašati zaradi česa nisem po končanem zaslišanju kot oškodovanka prejela nobenega spisa, niti iz svojega zaslišanja niti iz zaslišanja obdolženca ter ostalih prič?
Zanima me kako gredo potem tu zadeve dalje in kako je z varovanjem osebnih podatkov (naslov bivanja, služba itd...) ali je lahko to kar vsem v pogled, kljub temu da bi iz varnostnih razlogov lahko te stvari prikrili?
Po tem ko sem poklicala na kazenski oddelek, da bi želela pregledati spise so mi rekli, da je zadeva že na vrhovnem sodišču. Zanima me kaj to sedaj pomeni?
Bom morala biti še 1x zaslišana ali je bilo zaslišanje na preiskovalnem sodišču dovolj?
V primeru, da bi morala na zaslišanje ponovno ali se lahko izognem ponovnemu soočenju z obdolžencem zaradi strahu pred njim?
Hvala že vnaprej za odgovore!
Objavljeno: Čet 24 Maj, 2018 12:47
Zapisnika ti niso dali, ker ti ne pripada. Stranke v postopku so upravičene do zapisnika, ti to nisi, čeprav si oškodovanka. Ne bom šel v daljše razpredanje o tem, naj ti zadostuje, da ga nisi dobila in nimaš vpogleda v spis (zaenkrat), ker ti zakon te pravice ne daje.
Na pogled je strankam v postopku: tožilcu in obdolžencu. Ne vem koga misliš z "vsem na vpogled": splošna javnost seveda nima vpogleda v kazenske spise, stranke jasno, da ga imajo. Ne razumem vprašanja.
Od tu gre zadeva tako, da po opravljeni preiskavi ali posameznih preiskovalnih dejanjih, tožilec odloči ali bo vložil obtožnico. V primeru, da jo in ta postane pravnomočna, se opravi glavna obravnava. V tem primeru si še enkrat vabljena na sodišče, da še enkrat pričaš. Tokrat pred drugim sodnikom. Poveš isto.
Da je zadeva na Vrhovnem sodišču pomeni, da o neki vlogi ene od strank v postopku trenutno odloča Vrhovno sodišče.
Predlagaš lahko, da se z obd. ne soočiš, ampak moraš vedeti, da je njegova pravica, biti prisoten pri tvojem zaslišanju in ti tudi postavljati vprašanja. Sodišče sicer lahko to prepreči, ampak samo če so zelo utemeljeni razlogi, ki so nedvoumno izkazani. V primeru, da ti sodišče to dovoli, se lahko zoper tako postopanje sodišča obd. pritoži in ima dobre možnosti za uspeh. Če s pritožbo uspe, se te zasliši še enkrat, takrat v njegovi prisotnosti.
Objavljeno: Čet 24 Maj, 2018 19:30
Najlepša hvala za tako hiter odgovor. V tistem odstavku kjer sem spraševala glede varstva osebnih podatkov sem želela vedeti le to zaradi česa moram na sodišču navajati svoj poklic in to kje sem zaposlena, glede na to da me je obdolženec zalezoval doma kjer živim in obstaja bojazen da bi me potem kje sem zaposlena kasneje nadlegoval tudi tam oz. mi povzročal tam težave.
Če to ni predmet obravnave ne razumem zaradi česa je takšen podatek pomemben.
Če sem vas prav razumela, če so rekli, da je moja zadeva že na vrhovnem sodišču, se pravi da je tožilec že dal to naprej v razsojanje?
Kakšna je razlika med preiskovalnim sodiščem, okrožnim sodiščem, višjim sodiščem in vrhovnim sodiščem?
Želela bi vprašati tudi koliko časa približno trajajo te zadeve na sodišču da se zaključijo? Obdolženca so namreč priprli po večkratnem kršenju prepovedi približevanja, tako da predvidevam da bo postopek iz takšnega razloga pospešeno zaključen.
Hvala za odgovore že vnaprej
Objavljeno: Čet 24 Maj, 2018 19:56
A veš, da ti ne znam povedat zakaj sprašujejo kaj več od tega, da tako določa zakon. 3. odstavek 240. člena ZKP: Pričo je treba nato vprašati za ime in priimek, poklic, prebivališče, rojstni kraj, dan, mesec in leto rojstva in njeno razmerje do obdolženca in oškodovanca. Kje delaš te ne bi smeli spraševati, odgovor lahko zavrneš, če ni povezan z vsebino očitkov (npr. da se mu očita, da te je čakal pred službo. Potem je relevantno vprašanje kje delaš). Zakaj hočejo vedet tvoj poklic: ker tako pravi zakon. Zakaj zakon tako pravi? Nimam pojma.
Kot rečeno je razlogov zakaj je spis na Vrhovnem lahko ogromno. Težko ugibam, ampak v povezavi s podatkom, da je odb. v priporu, bi rekel, da je spis gor zaradi pritožbe zoper pripor.
Hierarhija sodišč pri nas je taka: okrajno (za kazni do 3 leta), okrožno (za vse kar je več), Višje (za pritožbe zoper odločitve okrajnega in okrožnega), Vrhovno (za izredna pravna sredstva). Tako preprosto. Preiskovalnega sodišča nimamo, to je zgolj oddelek Okrožnega sodišča. Praviloma se mora postopek končati, preden gre zadeva na Višje in potem morda izjemoma na Vrhovno, je pa drugače, če je odrejen pripor. V teh zadevah se, ne glede na vsebino očitka samega (nasilništvo), lahko da pritožba na Vrhovno v primeru dolgotrajnega pripora.
Še dodatek: preberi si 141.a člen ZKP. ZKP je Zakon o kazenskem postopku, ki ureja postopek kako se sodi v kazenskih zadevah. Link: https://www.uradni-list.si/glasilo-uradni-list-rs/vsebina/108445
141.a se ukvarja z zaščito priče, kar te je prej zanimalo.
Vedi tudi, da imaš po Direktivi 2012/29/EU Evropskega parlamenta in Sveta z dne 25. oktobra 2012 bistveno več pravic kot oškodovanka, kot jih je urejenih v našem ZKP. Vključno s tem, da te morajo obveščati o tem, kdaj je obd. izpuščen iz pripora. Za njihovo uveljavitev bi pa verjetno rabila odvetnika, ker tudi če jim rečeš, da imaš pravico, jim bo verjetno potrebno jasno razložiti kaj morajo naredit, ker "še niso dobili navodil".
pravo zadeve so absolutno prednostne, zadeva zato poteka hitreje. Ampak težko ti povem koliko časa bo trajala, ker je možno tudi,da ga bodo izpustili iz pripora. Pripor po vložitvi obtožnice lahko traja max 2 leti.
Objavljeno: Pet 30 Nov, 2018 11:11
Vabilo kot oškodovanka sem že imela in bila tudi že zaslišana.
Sedaj sem pa dobila vabilo kjer piše "Vabilo priči na glavno obravnavo".
Zanima me kaj to pomeni? Ali bom sedaj ponovno zaslišana pred obdolžencem?
Ob isti uri kot jaz, je dobil vabilo na zaslišanje tudi moj sedanji partner. Ali naju bodo skupaj zasliševali?
Ali je to samo vabilo na razglasitev sodbe?
Hvala za odgovore že vnaprej.
Objavljeno: Pet 30 Nov, 2018 13:00
Če imaš vabilo kot priča, te bodo (skoraj zagotovo) zaslišali kot pričo. Ne bodo te zasliševali skupaj z zdajšnjim partnerjem; priča se zasliši sama, lahko pa ostane v dvorani po zaslišanju. Torej: če boš ti prva, ne bo smel biti tvoj zdajšnji partner v dvorani, lahko pa boš ti, ko bo zaslišan on (če si bila prva zaslišana).
Če ni posebnosti, potem boš zaslišana v prisotnosti obdolženca in obdolženec ti bo imel možnosti postavljati vprašanja. To je eden temeljnih postulatov kazenskega postopka, da ima obdolženi možnost zaslišati svojega akuzatorja, zato bo sodišče skrajno odklonilno, da bi v tem delu pravice obdolženca omejilo.
Objavljeno: Ned 02 Dec, 2018 8:08
Najlepša hvala za odgovor. Kar se tiče pravnih zadev sem malo neuka.
Zelo sem obremenjena s tem sojenjem in glavno obravnavo. Zadeva se vleče že 17 let, več kot pol mojega življenja. Nekako v presledkih. Se pravi ko je partner na prostosti izvaja psihično nasilje, grožnje, zalezovanje, nadlegovanje po telefonu ... ko je v zaporu imam mir (v zaporu je zaradi drugih stvari), sedaj je nekako 2. zaradi nasilja v družini. Pred 17-imi leti je bil že zaprt zaradi nasilja 9 mesecev, no potm se je to nadlegovanje kar naprej nadaljevalo.
Zelo mi je težko, ker ga sploh ne želim videti, zgrozim se ob misli, da sem na nek način obsojena, da moram biti z njim v istem prostoru in dihati isti zrak, slišati njegovo dihanje, premike. Ni mi prijetno in me to zelo psihično obremenjuje.
Poleg tega sem se takrat, ko sem bila na sodišču počutila zelo neprijetno, saj mi je njegova odvetnica postavljala neprijetna vprašanja, tudi takšna osebna, ki nimajo zveze s tem primerom. Npr. o moji zaposlitvi, službi, dohodku. Glede na to, da do obdolžencu ničesar ne dolgujem, ni nikoli ni dajal nobenega denarja, niti imam do njega kakršnokoli finančno obveznost se mi je kasneje ko sem prišla domov zdelo, da so bila ta vprašanja povsem nepomembna. Na sodišču sem vseeno odgovorila na njih.
Jaz ničesar ne skrivam, živim zelo pošteno. Ustvarila sem si lepo življenje, izobražena sem, imam službo, ki jo z veseljem opravljam. Strah me je, da bi mi želel škodovati zaradi tega mi ni ravno do razkrivanja vseh teh informacij. Zanima me če se lahko izgognem vprašanjem o tem?
Sama z zakononom, niti s sodišči nimam ravno izkušenj. Na žalost sem se kot zelo mlado dekle zapletla z napačno osebo i s to osebo je edino kar sem imela opravka na sodišču.
Tokrat mi zmanjkuje moči. Sprašujem se ali bom vse skupaj zmogla na sodišču. Zelo mučno je in vem, da bom bila napadena iz strani njegove odvetnice z neprimernimi vprašanji.
Jaz sem vse kar sem izjavila, za vse kar sem ga prijavila, dala tudi materialne dokaze.
Velikokrat sem šla nepripravljena na sodišče in se tam počutila tudi zaradi odvetnice neprijetno, bila tiho in se nisem žaščitila tudi ko bi si lahko.
Želim iti tokrat bolj pripravljena, tudi s tem, da bi se nekako informirala kakšne so moje pravice kot žrtev, da se zaščitim. Glavna obravnava bo kmalu in se moram tudi notranje pripraviti na to, da bom v istem prostoru kot obdolženec. Vse skupaj je izredno težko, najeda me in si želim, da bi bilo čimprej konec.
Nisem zahtevala od njega niti odškodnine, nič ne želim. Moja edina želja je, da bi lahko živela v miru pred njim.
Oprostite, ker sem se tako razpisala in se nisem toliko osredotočila na vprašanje. V tem trenutku ko vam pišem sem zelo žalostna. Počutim se nemočno, razvrednoteno. Že to, da sem šla ponovno v postopek in ga prijavila je bilo zame zelo mučno, ker sem vedela čez kaj vse bom morala iti.
Jaz se vam za vsako inforacijo iskreno zahvaljujem.
Objavljeno: Pon 03 Dec, 2018 10:13
Lej, si predstavljam, da ti je težko, ampak kot bodo kolegi, ki so študirali pravo potrdili: dogma je, da se v kazenskem postopku sodi obdolžencu za očitek iz obtožbe, drugi (oškodovanec, njegovi sorodniki),... za kazenski postopek niso pomembni. Vem, da je kruto, ampak moraš vedeti, da si delim simpatije ravno z njegovo odvetnico, ki ti je postavljala neprijetna vprašanja.
Sam pri delu velikokrat postavljam neprijetna vprašanja, cilj je dobra obramba. Če bi imeli pogovor ob hrani in pijači, kjer bi bil moderator, bi zastavil stvar drugače, če pa sem zagovornik, je moja naloga samo ena: zastopati stranko (obdolženca).
O pravicah priče si lahko prebereš na internetu, po novem imajo na sodišču tudi neke zgibanke. Stvar ni nevemkako poučna, ker je teoretična. Enako bo na obravnavi. Sicer lahko protiviš zoper posamezna vprašanja, ampak načeloma bo zagovornica upravičeno zahtevala od sodnice, da te prisili odgovoriti (pod pretnjo denarne kazni), ker ji pač ni vnaprej treba povedati kakšno obrambo vodi.
Možnost, ki jo pomojem imaš je, da kot oškodovanka (če imaš status oškodovanke v zadevi), najameš odvetnika. V tem primeru bo on "skakal v besedo" zagovornici (seveda moraš najti takšnega, ki bo to delal) in te ščitil pred neprijetnimi vprašanji. Če si "zgolj" priča v zadevi, torej nisi istoočasno tudi oškodovanka, potem odvetnika ne moreš imeti "s sabo".
Načeloma ti ni potrebno odgovoriti na posamezno vprašanje, če bi s tem sebe ali svojega bližnjega spravila v sramoto, kazenski pregon ali povzročila veliko odškodninsko odgovornost (nekako tako). Ampak katero vprašanje je takšno, je pa stvar debate. Če se ta debata odvija na sodišču med obravnavo, je res koristno, da zate debatira odvetnik in ne ti sama, ker... bo dosegel več.
Objavljeno: Pon 03 Dec, 2018 17:12
če si v zagati kaj odgovorit rečeš prefinjeno se ne somnim , nisem prepričana ker je od dogodka že toliko časa itd. Če pa ga hočeš še bolj potunkati pa se vsega ful dobro spomneš itd..
Objavljeno: Pet 07 Dec, 2018 8:55
Najlepša hvala vam za vse odgovore. Dejansko so mi bili vsi ti zapisi v veliko pomoč, saj sem tokrat na sojenju presenetila samo sebe. Menim, da sem se psihično tako zelo pripravila na ta zagovor, da tudi če nisem nič dosegla.
Kljub temu, da se je začetek začel bolj klavrno in mislila kako bom vse skupaj zmogla, tudi začela sem napol s solzami z očmi in sem še mislila kako bom zdržala jaz vse to skupaj, se je potem po dveh urah pričanja zadeva bistveno spremenila. Lahko bi to razdelila na 1. in 2. polčas.
Prvi dve uri sem bila popolnoma neka druga oseba, ko sem zaprosila za pavzo, šla na wc, sem si rekla, da je konec, da je tokrat zadnja možnost da se zaščitim, sploh pa sem se psihično pripravila na njegovo zagovornico. Do tožilke sem bila še malo rezervirana, čeprav so bila vprašanja nelagodna v določenih odsekih, ampak ko je prišel čas da mi je vprašanja zastavljala zagovornica, tu pa se je potem javil nagon po preživetju. Nisem se dala, dala sem vse od sebe, čeprav je zelo zelo mučno 4 ure stati in ponavljati eno in isto. Iz časa do časa sem izgubila rdečo nit, se izgubila v svojem pripovedovanju, ampak sem se hitro ujela nazaj.
Čeprav so bila vprašanja neprijetna, sem stopila pogumno. Ne vem, ne poznam takšne sebe in sem zelo presenečena nad seboj.
Zdaj koliko je to dobro za mojo obrambo niti ne vem, ampak sem nase ponosna. Povedala sem resnico.
Nad mojim pričanjem je bila na koncu presenečena tudi novinarka, ki je bila prisotna, saj je pripomnila da sem odgovarjala zelo odločno in močno. Da ni pričakovala tega.
Kakorkoli se bo odvilo. Dobila sem notranjo moč. Danes se počutim precej bolje.
Tudi nekdanjega partnerja nisem ga sploh opazila.
Oprostite, ker vam vse to pišem, ampak vam gre zahvala. Mogoče ste me nekako razjezili, ko ste napisali da si delite simpatije z njegovo odvetnico katere naloga je, da je neprijetna. In mi je nekaj reklo, da sem morda tudi jaz lahko. Parkrat je celo ona zardela. Naj poudarim da sem bila spoštljiva in diplomatska. Tako da hvala vam.
Objavljeno: Pet 07 Dec, 2018 10:37
Zanima me samo še ena stvar.
Trditve od obdolženca odvetnice, da naj bi ponaredila sms sporočila. Nekatera sporočila prizna, nekatera sporočila ne. Priložila sem screenshote, kot dokazno gradivo. Na policiji pa sem pokazala tudi originale in priložila vsa dokazila. Grozil je iz ogromno številk, saj jih je kar naprej menjal.
Zanima me sledeče. Njegova odvetnica je rekla, da naj se določena sporočila ne bi časovno ujemala (ona je pri mobilnem ponudniku pridobila nek izpisek) s sporočili v mojem telefonu. Sporočila so vsa originalna. Zanima me kako je možno odstopanje?
Na sodišču so rekli, da je tožilstvo tisto, ki odloča katere dokaze bo upoštevalo in katere ne in da odvetnica nima nobenega vpliva na to.
Zanima me kako lahko potem jaz sploh dokažem, da so sporočila v mojem telefonu originalna? Kako lahko dokažem, da je to nemogoče ponarediti oz. vsaj jaz ne poznam tega postopka. Še vseeno pa mislim, da je nemogoče?
Jaz sem jim rekla, da jim dam vpogled v moj telefon in naj preverijo original. Naj preverijo vse moje naprave. Od pametne ure, računalnika, vse.
Mu je pa sporen samo en del sporočil v katerih on grozi neki drugi osebi, ne meni.
Objavljeno: Pet 07 Dec, 2018 17:06
Saopaolina, super! Res sem vesel, da nisi imela slabe izkušnje, še posebej me veseli, da si pomoje doživela katarzo, očiščenje s tem, da si na sodišču tako samozavestno nastopila. Tako je prav! Dodatno me veseli, da te je k temu vzpodbudila tudi moja "grobost" in neizprosnost.
Ne vem zakaj so diskrepance med urami, načeloma bi zagovornica lahko zahtevala, da se imenuje tudi izvedenec. Screenshoti pomojem niso ravno verodostojno sredstvo, ker so lahko ponarjeni, čeprav po mojih izkušnjah v kazenskih postopkih večinoma niso. Povedano drugače: če hočeš nekoga obsoditi, moraš biti gotov, da stvar ni bila predrugačena in iz screenshota to ne izhaja. Vendar nič ne de; tudi če del gradiva izločijo iz spisa, pomojem to ne bi vplivalo na verodostojnost obtožbe. Povedano drugače: imaš pretep in 3 kamere, ki ga posnamejo. Dve sta v redu, pri ta tretji se ugotovi, da je posnetek, iz neznanega razloga bil montiran. Torej, da je preskok iz 01:55 na 02:15. Zakaj je 20 sekund posnetka nekam izginilo, ni znano, ampak tak dokaz pač ni verodostojen. Ampak nič ne de, so bile še ostale kamere
Tole ne drži. Tožilstvo ima pravico predlagati dokaze, samo se odloča, katere. Ima pa sodišče dolžnost, da raziskuje (ugotovi materialno resnico). Če so nekateri dokazi problematični, jih potem tožilstvo raje ne predlaga. Moraš pa vedeti, da nečesa, kar je že dokazano, ni potrebno dodatno dokazovati: torej, če je jasno, da je tvoj bivši storil kar se mu očita, o tem priča npr. 50 smsjev, niti ni nujno, da se še tistih dodatnih 25 prebere...
Če je tožilka relativno nezaiteresirana glede dokaznih problemov, sploh po tem, ko si imela dobro izpovedbo, pomojem meni, da je stvar že dokazala in da jo briga za tistih nekaj smsjev. Obsodba je na dlani, pa četudi zagovornica in obtoženi izločita par dokazov.
Še enkrat: čestitke!
Objavljeno: Ned 24 Mar, 2019 14:29
Ponovno se obračam za nasvet. Moja kalvarija z nekdanjim partnerjem se še vedno ni končala. Še vedno je v priporu.
Je pa sedaj začel drugim pisati, da mu bodo v kratkem odpravili pripor, ker bi naj menda dokazal, da sem si jaz vse izmislila, ampak ni ravno rečeno, da je resnica kar govori.
Zanima me kako bi jaz, razen z sms-i dokazala, da je vse kar sem govorila res? Dejansko si nisem ničesar izmislila. Že tako sem se zelo težko spustila v vse skupaj, sploh da sem ga prijavila. Približno sem vedela kaj me čaka, da bodo na sodišču muke. Sploh, ker je bil že za sodelovanje pri umoru oproščen, celo dobil odškodnino. Vem, da odvetniki iščejo luknje.
Ne vem kaj mi je storiti. Žalostna sem in preprosto od vsega utrujena. Sploh se mi ne da z njim preganjati po sodišču. Samo miru si želim.
Zanima me tudi kaj lahko storim, da bi mi uradno pregledali telefon. Da lahko dokažem, da ne gre za ponarejena sporočila. Sodišču sem to že predlagala, ampak zaenkrat ni bilo nobenega odgovora. Na policiji mi nihče nikoli ni pregledal telefon. Razen da so videli iz mojega telefona originalna sporočila, ampak kot dokazno gradivo so bili pa screenshoti, za katere pravite da niso verodostojen dokaz.
Prosila bi če bi mi lahko svetovali. Če bi mi morda lahko predlagali tudi kakšnega dobrega odvetnika za takšen primer.
Objavljeno: Pon 25 Mar, 2019 9:56
Saopaolina: že na začetku: tebi ni treba dokazovati, to je naloga tožilstva. Če je bivši partner v priporu, potem glede na izkušnje, bo od tam težko prišel. Vsak obtoženec si malo zlahka predstavlja, kako bo on "dokazal" neobstoj kaznivega dejanja. Pogosto si vsi preprosto predstavljajo, da je vse kot v ameriških serijah, ampak ni :S
Lej, najbolj direktna možnost je, da pokličeš na tožilstvo, vprašaš od katerega tožilca spis je in skušaš priti z njim v stik.
Podredno: kot oškodovanka imaš pravice v kazenskem postopku, tvoj pooblaščenec (odvetnik) lahko zate vlaga dokazne predloge, tudi za zavarovanje dokazov na telefonu (to lahko pri izvedencu narediš tudi sama, če sodišče ne odredi zavarovanja) in ti nasplošno pomaga v zadevi.
Objavljeno: Sob 20 Apr, 2019 0:14
Ponovno pišem, da malo pojamram in sem verjetno že prav nadležna. Žal mi je, ampak me edino ta forum dvigne, da ne padem, da ne obupam. Sploh pa vi furumuser28 hvala vam za vse nasvete in res spodbujajoče besede.
Zadeva na sodišču se še vedno ni zaključila. Sedaj je nastopil sodni izvedenec telekomunikacij, ki je rekel, da se določena sporočila (screenshoti) ne ujemajo s podatki iz bazne postaje.
Omenjenih je 7 pravo sporočil od približno 300 sporočil ki se ujemajo.
Prič o temu kako ogrožena sem bila zaradi njega in kako nadležen je bil je dovolj. Glede vsega imam čisto vest, me pa vseeno malo skrbi glede na to, da večkrat vidim da pravici ni zadoščeno. Vseeno jaz nisem edina oškodovanka v tem primeru. Se je pa edino vame zapičil in to s temi sedmimi sporočili. Naokoli govori kako me bo spravil za zapahe, da bom imela kmalu lisice na rokah.
Želi me obtožiti za ponarejanje sporočil, čeprav tega nisem naredila. Glede na izvedenčevo mnenje, niti ne vem kako bom dokazala, da tega nisem storila.
Nikomur v življenju ne bi želela škodovati, z nelegalnimi stvarmi se ne ukvarjam, nič kar je kaznivega me ne zanima. Strogo se držim vseh zakonov in živim načeloma zelo mirno in pošteno življenje. Hudo mi je, ker se zadeva verjetno še dolgo ne bo končala, me pa zanima kakšne so moje možnosti?
Če morda veste iz izkušenj kakšen je nadaljni postopek?
Kako lahko sploh dokažem da tega nisem storila?
Predvidevam, da je on zelo dobro vedel kaj počne, tudi pozna luknje v zakonu. Pretkan je in izkušen za razliko od mene, ki tega sveta niti ne poznam.

References: Sodišče 
 sodišče 
 ZKP 
 sodišče 
 sodišče 
 sodišče 
 sodišče